Nieu-Seeland het die bal met Brad Shields laat val | Maroela Media
Brad Shields (Foto [email protected]_shields)
Die Nieu-Seelandse Rugbyunie (NZRU) sê hy het 'n "spesiale vergunning" aan die Engelse Rugbyunie (RFU) gegee om die Hurricanes-flank en kaptein, Brad Shields, vir die komende reeks teen die Springbokke beskikbaar te stel, maar hy het tóg sy ernstige bedenkinge daaroor.
Shields is dadelik deur die Engelse afrigter, Eddie Jones, gekies vir die toer van drie toetswedstryde teen die Springbokke in Junie, maar sy insluiting sal die rugbybande tussen Nieu-Seeland en Engeland verder versuur.
Shields, 27, wie se ouers albei in Brittanje gebore is, keer ná die toetsreeks terug na Wellington waar hy nog 'n paar wedstryde vir die 'Canes sal speel. Hy verhuis aan die einde van die seisoen na Londen waar hy voortaan vir London Wasps sal speel.
Dis 'n tameletjie, want volgens Wêreldrugby se regulasies, is Shields geregtig om vir Engeland te speel, maar die Nieu-Seelanders sê nee, hul ooreenkoms bepaal dat Shields hom vir Nieu-Seelandse rugby beskikbaar moet stel terwyl hy steeds in Nieu-Seeland speel.
Maar hoekom het die All Black-keurders nie vroeër vir Shields gekies nie, want dan sou die Engelse hom nie kon kies nie?
Hy speel al sedert 2010 vir Wellington en het reeds 54 keer vir die Wellington Lions en 91 Superrugbywedstryde vir die Hurricanes gespeel.
Ja, hulle wou hom verlede jaar as 'n plaasvervanger vir Jerome Kaino vir die Europese toer oproep, maar dit was 'n klap in die gesig.
Het die Nieu-Seelanders ook al ooit 'n oog geknip wanneer hulle die beste spelers van Samoa, Tonga en Fidji vir die All Blacks gekies het?